90കാരിയെ പീഡിപ്പിച്ച കേസ് പ്രതിക്ക് ജീവപര്യന്തം കഠിന തടവ് ഹരിപ്പാട്: വീടിന്റെ ഓടിളക്കി അകത്തുകടന്ന് തൊണ്ണൂറു വയസ്സുള്ള സ്ത്രീയെ പീഡിപ്പിച്ച കേസില് പ്രതിക്ക് ജീവപര്യന്തം കഠിന തടവ്. മാവേലിക്കര കണ്ടിയൂര് കുരുവിക്കാട് ബിന്ദു ഭവനത്തില് ഗിരീഷിനാണ്27 വയോധികയെ പീഡിപ്പിച്ച കേസില് ജീവപര്യന്തം കഠിനതടവും രണ്ടര ലക്ഷം രൂപ പിഴയും ശിക്ഷ വിധിച്ചത്. ഹരിപ്പാട് അതിവേഗ കോടതി ജഡ്ജി കെ. വിഷ്ണുവാണു ശിക്ഷ വിധിച്ചത്. 2017 മാര്ച്ച് 29ന് ആയിരുന്നു കേസിനാസ്പദമായ സംഭവം. വയോധിക വീട്ടില് ഒറ്റയ്ക്കായിരുന്ന സമയത്ത്, ഇതു മനസ്സിലാക്കിയ പ്രതി രാത്രി വീടിന്റെ ഓടിളക്കി അകത്തു കടന്ന് വയോധികയെ പീഡിപ്പിക്കുകയായിരുന്നു. രാവിലെ മകള് മടങ്ങിയെത്തിയപ്പോഴാണു മുറിവേറ്റ നിലയില് വയോധികയെ കണ്ടത്. തുടര്ന്ന് ആശുപത്രിയില് പ്രവേശിപ്പിച്ചു. പീഡനം നടത്തിയ ശേഷം വീട്ടില് നിന്ന് മടങ്ങിയ പ്രതി മൊബൈല് ഫോണ് എടുക്കാന് മറന്നതാണ് കേസില് തെളിവായത്. മാവേലിക്കര ഇന്സ്പെക്ടര് പി. ശ്രീകുമാറാണു കേസന്വേഷിച്ചത്. ദൃക്സാക്ഷികളില്ലാത്ത കേസില് സാഹചര്യത്തെളിവുകള് നിരത്തിയാണു പ്രോസിക്യൂഷന് വാദിച്ചത്. 25 സാക്ഷികളെ വിസ്തരിച്ചു. 38 രേഖകള് ഹാജരാക്കി. 19 തൊണ്ടിമുതലുകള് ശാസ്ത്രീയപരിശോധന നടത്തി തെളിവുശേഖരിച്ചു. ഇന്ത്യന് ശിക്ഷാനിയമം 376ാം വകുപ്പുപ്രകാരം പ്രതിക്കു ജീവപര്യന്തം തടവും രണ്ടുലക്ഷംരൂപ പിഴയുമാണു കോടതിവിധിച്ചത്. പീഡനം നടന്ന് ഒരു മാസത്തിനു ശേഷം വയോധിക മരണപ്പെട്ടിരുന്നു. സംഭവം നടന്ന് നാല് വര്ഷത്തിന് ശേഷമാണ് വിധി വരുന്നത്. പ്രോസിക്യൂഷനു വേണ്ടി സ്പെഷ്യല് പബ്ലിക് പ്രോസിക്യൂട്ടര് എസ്. രഘു ഹാജരായി. Tags